**TLAČOVÁ SPRÁVA**

**BVS rieši nedostatok vody v obci Buková**

**Pezinok 22. decembra 2022** – **Bratislavská vodárenská spoločnosť eviduje nedostatok vody v obci Buková. Táto obec nie je napojená na žiadny skupinový vodovod a je plne závislá na lokálnych prameňoch, ktoré pravidelne v letných mesiacoch strácajú na výdatnosti. V tomto roku sa kvôli extrémnemu suchu počas leta a slabým zrážkam počas jesene po prvý krát vyskytol problém s nedostatočnou výdatnosťou prameňov aj v zime. Situáciu komplikuje aj nepriaznivé počasie, ktoré kvôli nezjazdnému terénu neumožňuje navážať cisternami vodu do vodojemu. BVS preto aktuálne zásobuje obec vodou pomocou cisterien a zároveň aj tlačením vody z cisterny do vodovodného potrubia. Napriek tomu problémy s dodávkou vody v obci pretrvávajú. BVS prosí obyvateľov tejto lokality, aby v maximálne možnej miere šetrili vodou, kým sa situácia nestabilizuje.**

*„Robíme všetko čo môžeme, aby sme ľudom čo najskôr obnovili dodávky vody do verejného vodovodu, ale prudký pokles výdatnosti prameňov ako aj fakt, že k vodojemu sa aktuálne kvôli nezjazdnosti terénu nedostane ani naša cisterna s pohonom všetkých kolies, výrazne obmedzuje možnosti ktoré máme. Prosíme obyvateľov o maximálne šetrenie s vodou, kým sa nám nepodarí obnoviť zásobovanie vodojemu či už z okolitých prameňov alebo pomocou cisterny****,“*** povedal generálny riaditeľ Bratislavskej vodárenskej spoločnosti Peter Olajoš.

BVS situáciu v obci Buková aktívne rieši. V roku 2022 bola v tejto lokalite vykopaná nová studňa, ktorá čaká na povolenie príslušných úradov a inštaláciu technológií. Do prevádzky by sa mohla dostať v priebehu roku 2023. Ani po jej spustení sa však, hlavne v suchých mesiacoch, nemusí situácia dlhodobo zlepšiť.

Napojenie obce na najbližší skupinový vodovod by si vyžadovalo investíciu v miliónoch eur. Rovnako by bolo potrebné zrekonštruovať aj samotný vodovod v obci, ktorý je už po skončení svojej technickej životnosti a poruchy na ňom majú vplyv na stabilitu dodávky vody a jej množstvo vo vodojeme. Aj táto investícia sa však pohybuje v miliónoch eur. Pri celkovom investičnom dlhu viac ako 600 miliónov eur si BVS tieto investície nateraz nemôže dovoliť.

S pozdravom

**Ing. Peter Podstupka**

riaditeľ komunikácie

Bratislavská vodárenská spoločnosť, a.s.

Prešovská 48, 826 46  Bratislava

mobil: +421 918 410 362

e-mail: [peter.podstupka@bvsas.sk](mailto:peter.podstupka@bvsas.sk)

web:    [http://www.bvsas.sk](http://www.bvsas.sk/)

*----------------------------------------------------------------------------------------------------------------------------------------Hlavnou činnosťou BVS je výroba a distribúcia pitnej vody a odvádzanie a čistenie odpadových vôd. Spoločnosť poskytuje svoje služby pre viac než 700 tisíc ľudí z Bratislavy, ako aj zo siedmich okresov na Záhorí a v okolí hlavného mesta. Vodou zásobuje 97 % obyvateľov žijúcich v tomto spádovom území. Prevádzkuje desiatky vodárenských zdrojov a objektov, vyše tritisíc kilometrov verejných vodovodných i tisícpäťsto kilometrov verejných kanalizačných sietí.*